# La Belle Dame sans merci (Recueil)/Appendice
## APPENDICE
### Requeste baillée aux Dames contre Maistre Alain

Supplient humblement vos loyaux serviteurs les attendans de vostre très douce grâce, et poursuivans la queste da don d’amoureuse merci. Que comme ils ayent donné leur cœur à penser, leur corps à travailler, leur vouloir à désirer, leurs bouches à requérir, leur temps à pourchasser le riche don de pitié et de grâce, que Dangier, Reffus et Crainte ont embusché et retrait en la gaste forest de Longue Attente ; et ne leur soit demeuré compagnie ne conduite, qui les ait laissés en la poursuite, fors seulement bon Espoir, qui encore demeure souvent derrière lassé et travaillé du long chemin, et de la très ennuyeuse queste. Et que en un pays qui se nomme Dure Response, ont esté plusieurs fois destroussés de joie et desers de liesse, par les brigans et soudoyers de Reffus. Et néanmoins entretiennent toujours leur queste pour y mettre la vie et le cœur qui leur est demeuré ; mais que Espoir ne les laisse au besoin. Et encore auroient attente de vostre secours, et que Bel Accueil et Doux Attrait les remeissent sus. Se ne fut qu’il est venu à leur congnoissance, que aucuns ont escrit en vers rimes certaines nouvelles, où ils n’ont guère pensé. Et peut-être que envie, rebutement d’amour, ou fausseté de cœur, qui les a fait demeurer recreuz en chemin, et laisser la queste qu’ils avoient encommencée avec nous, les fait ainsi parler et escrire. Et tant ont fait, comme on dit, pour destourner aux autres la joie à quoi ils ont failli, que leurs escrits sont venus en vos mains ; et pour l’attrait d’aucunes parolles douces qui sont dedans, vous ont amusé à lire leur livre, que on appelle La Belle Dame sans Merci. Auquel sous un langage affaité sont enclos les commencements et ouvertures de mettre rigueur en la court amoureuse, et rompre la queste des humbles servans, et à vous tollir l’heureux nom de pitié, qui est le parement et la richesse de vos autres vertus. Et en adviendra dommage et eslongnement aux humbles servans, et amendrissement de vostre pouvoir, se par vous n’y est pourvu. Qu’il vous plaise de vostre grâce destourner vos yeux de lire si tres-déraisonnables escritures, et n’y donner foi ne audience : mais les faire rompre et casser par tout ou trouver se pourront, et des faiseurs ordonner telle punition que ce soit exemple aux autres, et que vos humbles servans puissent leur queste parfaire à vostre honneur et à leur joie, et montrer par œuvre que en vous a merci et pitié. Et ils priront Amour, qui vous doint toujours tant de liesse, que aux autres en puissez départir.

### Lettres envoyées par les Dames à Maistre Alain

Honnoré frère, nous nous recommandons à vous, et vous faisons savoir, que naguère par aucuns a esté baillée aux Dames certaine requeste, qui grandement touche votre deshonneur, et le desavancement du très gracieux loz et bonne grâce que vous avez toujours acquis vers elles. Et pour ce que nous vous cuidons tel que bien vous saurez excuser et deffendre de ceste charge, quant en serez averti, nous vous envoyons le double, espérans que vous mettrez peine à vous jeter hors de ce blasme, à vostre honneur et esjouissement de ceux qui, plus voulentiers, verront vostre loz croisire que amaindrir. Et comme escrit vous a esté par autres lettres de vos amis, journée est assignée au premier jour d’Avril, à vous et à vos parties adverses. Auquel jour vous pensons voir, se vous n’estes mort ou pris, dont Dieu vous gard ! laquelle chose vous doubterez moins que de demeurer en ceste charge. Honnoré frère, Nostre Seigneur vous doint autant de joie, comme pour nous voudrions, et brief retourner. Car se vous estes par deçà, tel parle contre vous qui se taira.
Escrit à Yssoldun, le dernier jour de janvier.

### Response faite par Maistre Alain sur les Lettres que les Dames lui ont escrites

Mes Dames et mes Damoiselles,
Se Dieu vous doint joie prochaine,
Escoutez les dures nouvelles
Quej’ouy le jour de l’estraine ;
Et entendez ce qui me maine,
Car je n’ai fors à vous recours,
Et me donnez par grâce plaine
Conseil, confort, aide et secours.   Ce jour m’advînt en sommeillant,
Attendant le soleil levant,
Moitié dormant, moitié veillant, Environ l’aube ou peu avant,
Qu’Amour apparut au devant
De mon lit à l’arc tout tendu,
Et me dit : « Desloyal servant
Ton loyer te sera rendu.
Je t’ai longtemps tenu des miens
Pour aucuns bien qu’en toi avoyes,
Et te gardoye de grans biens
Trop phis que tu ne desservoyes.
Et quant ta loyauté dévoyés
Vers moi garder en tous endrois,
Tu fais, et escris, et envoyés
Nouveaux livres contre mes drois !
Es-tu fol, hors du sens, ou ivre,
Ou veux contre moi guerre prendre,
Qui as fait le malheureux livre
Dont chacun te devroit reprendre,
Pour enseigner et pour apprendre
Les Dames à jeter au loin
Pitié la débonnaire et tendre
De qui tout le monde a besoin ?
Se tu as ta melencolie
Prise de non aimer jamais
Doivent acheter ta folie
Les autres qui n’en peuvent mais ?
Laisse faire autrui, et te tais.
Que de dueil ait le cœur noirci
Qui ja croira comme tu fais
Qu’oncques Dame fut sans merci.
Tu mourras de ce péché quitte.
Et se briefment ne t’en desdis
Prescher te ferai hérétique
Et brusler ton livre et tes dits ;
En la loi d’amour sont maudits,
Et chacun m’en fait les clamours
Les lire à tous est interdits
De par l’inquisiteur d’amours.   Tu veux mon pouvoir abolir,
Et qu’honneur et bonté s efface,
Quant tu quiers des Dames tollir
Pitié, merci, douceur et grâce.
Guides tu doncques que Dieu fasse
Entre les hommes sur la terre
Si beau corps, et si douce face,
Pour leur porter rigueur et guerre ?
Nenny, non, il n’y pensa oncques.
Car jamais faites ne les eust
Plus plaisans que choses quelconques
Que sur terre faire l’en pust,
S’il ne veist bien et de vrai sust
Qu’elles dévoient le vert porter,
Qui par droit les hommes deust
Resjouir et reconforter.
Ne seroit-ce pas grant dommage,
Que Dieu, qui soutient homme en vie,
Eust faite si parfaite image
Par droite excellence assouvie,
Que la pensée en fust ravie
Des hommes par force déplaire.
Se Dieu leur portoit telle envie
Que femme fust leur adversaire ?
Guides-tu faire basiliques
Qui occient les gens des yeux,
Ces doux visages angéliques
Qui semblent estre faits es cieux ?
Dieu ne les a pas formé tieulx
Pour desdaigner et non chaloir,
Mais pour croistre de bien en mieux
Ceux qui ont désir de valoir.
Douceur, courtoisie, amitié
Sont les vertus de noble femme,
Et le droit logis de pitié
Est au cœur d’une belle Dame.
S’il falloit pour ton livre infâme
Pitié d’entre Dames bannir.
Autant vaudroit qu’il ne fust ame
Et que le monde dust finir.
Puisque nature s’entremit
D’entailler si digne figure.
Il est à croire qu’elle y mit
De ses biens à comble mesure.
Dangier y est sous couverture,
Mais nature la tres benigne,
Pour adoucir celle poincture,
Y mit pitié par médecine.   Pour garder honneur et chierté
Raison y mit honte et dangier,
Et voulut desdain et fierté
Du tout des Dames estrangier.
Mais pitié y peut chalengier
Tout son droit, car quand el’ voudroit,
Elle feroit bonté changier.
Puisque nully mieux n’en vaudroit
Tu veux, par ton outrecuidance,
Et les faux vers que tu as faits
Tollir aux Dames leur puissance.
Toutes vertus et tous biens-faits :
Quant ainsi leur pitié deffaits,
Par qui maint loyal cœur s’amende,
Si vueil chastier tes meffaits.
Ou que tu m’en gaiges l'amende. »
Quant j’eu ces parolles ouy,
Et je vis la flesche en la corde,
Tout le sang au cœur me fouy,
Onc n’eu tel paour dont me recorde.
Si dis : « pour Dieu ! misericorde !
Escoutez-moi excuser, sire… »
Il me respondit : « Je l’accorde.
Or dis ce que tu voudras dire ».   « Ha ! sire, ne me mescroyez.
Ne les Dames semblablement,
Si vous ne lisez et voyez
Le livre tout premierement.
Je suis aux Dames ligement.
Car ce peu qu’oncques j’eu de bien,
D’honneur et de bon sentement,
Vient d’elles et d’elles le tien.
Devant que faire ceste faute
Mon cœur choisiroit qu’il mourroit,
La folie seroit si haute
Que ja nul ne le pardonroit.
Bien est vil celui qui voudroit
A l’honneur des Dames mal faire,
Sans lesquelles nul ne pourroit
Jamais bien dire ne bien faire.
Par elles, et pour elles, sommes,
C’est la source de nostre joye,
C’est l’adresse des nobles hommes,
C’est d’honneur la droite montjoye ;
C’est ce qui les bons cœurs resjoye,
C’est le chief de mondains plaisirs,
C’est ce qui d’espoir nous pourvoye,
C’est le comble de nos désirs.
Leur serviteur vueil demeurer,
Et en leur service mourrai ;
Et ne les peux trop honnorer
Ne autrement ja ne voudrai.
Et tant qu’en vie demeurrai,
A garder l’honneur qui leur touche
Emploierai où je pourrai
Cœur, corps, sens, langue, plume et bouche.
Pitié en cœur de Dame siet
Ainsi qu’en l’or le diamant.
Mais sa vertu pas ne s’assiet
Toujours au plaisir de l’amant.
Ain s faut deffermer un fermant,
Dont crainte tient pitié enclose,
Et en ce fermoir deffermant
Souffrir sa douleur une pose.
Pitié se tient close et couverte,
Et ne veut force ne contraintes,
Ne ja sa porte n’est ouverte,
Fors par soupirs et longues plaintes,
Attendre faut des heures maintes.
Mais l’attente bien se recouvre :
Car toutes douleurs sont estaintes
Aussitost que la porte s’ouvre.
S’el ne gardoit sa seigneurie,
Chacun lui seroit ennuyeux
Et sa bonté seroit perie,
Car elle auroit trop d’ennuyeux.
Pour ce, son plaisir gracieux
N^ouvre pas à toutes requestes,
Non plus qu’un joyau précieux
Qui n’est montré qu’aux grandes festes.
Se j’osoye dire ou songier
Qu’oncques Dame fut despiteuse,
Je seroie faux mensongier,
Et ma parolle injurieuse,
Jamais de Dame gracieuse
N’ait-il ne merci ne respit,
Qui dit de voix presumptueuse
Qu’en Dame est dangier ne despit.
Comme la rose tourne en lermes
Au fourneau sa force et valeur,
Ainsi rend pitié aux enfermes,
Par feu d’amoureuse chaleur,
Pleurs qui guérissent la douleur
Par leur vertu puissant et digne.
Mais quant le dangier n’est pas leur
Plus en prisent la médecine.
Mon livre qui peut vaut et monte,
A nulle fin autre ne tent,
Sinon à recorder le compte
D’un triste amoureux mal content
Qui prie et plaint que trop attent,
Et comment reffus le reboute.
Et qui autre chose y entend
Il y voit trop, ou n’y voit goutte.
Quant un amant est si estraint
Comme en resverîe mortelle.
Que force d’amour le contraint
D’appeler sa Dame cruelle,
Doit on penser qu’elle soit telle ?
Nenny. Car le grief mal d’aimer
Y met fièvre continuelle
Qui fait sembler le doux amer.
Puisque son mal lui a fait dire,
Et après lui pour temps passer
J’ai voulu ses plaintes escrire
Sans un seul mot en trespasser,
S’en doit tout le monde amasser
Contre moi à tort et en vain,
Pour le chétif livre casser
Dont je ne suis que l’escrivain ?
S’aucuns me veulent accuser
D’avoir ou failli, ou mespris,
Devers vous m’en vueil excuser
Que j’ai pieça pour juge pris.
Et combien que j’ay peu apris,
S’ils en ont dit rien ou escrit
Pourquoi je puisse estre repris,
Je leur respondrai par escrit. »   Quant Amour eut ouy mon cas
Et vit qu’à bonne fin tendi,
Il remit sa flesche au carcas,
Et l’arc amoureux descendi.
Et tel responce me rendi :
« Puisqu’à ma Court tu te reclames,
Je suis content, et tant t’en di
Que je remets la cause aux Dames. »
Lors m’esveillai subit et court,
Et puis entour moi rien ne vy.
Pour ce me rens à vostre Court,
Mes Dames, et la foi pleny
D’obéir à droit sans ennuv
Ainsi qu’Amour l’a commandé.
Et se je n’ai mal desservy
Ayez-moi pour recommandé.
Vostre humble serviteur Alain
Que beauté print pieça à l’ain
Du trait d’uns très doux rians veux,
Dont languit en attendant mieux.